# A FÜLESKUVIK.
Pisorhina scops (L.) 1758.

[Strix scops L. – Str. giu SCOP. – Str. carniolica GM. (ex SCOP.) – Str. pulchella GM. – Str. zorca CETTI. – Scops ephialtes SAV. – Scops Aldrovandi FLEMM. – Scops europæus LESS., RANZ. – Bubo scops BOIE. – Ephialtes scops KEYS. & BLAS. – Asio scops REIHW. – Scops giu NEW.]

Jegyei: testnagysága akkora mint egy rigóé, de egészben tömzsibbnek, vastagabbnak látszik s – rövid farka miatt – rövidebbnek is; fülecskéit lesimítva, azokat nem vehetjük észre; a csüd a lábujjak tövéig apró, tömött tollazatú; egész színezete (mely emlékeztet a nyaktekercshez és kecskefejőhöz) barnásszürke, helyenként fehéres, rozsdás; apró finom czikkázások, pontozások, fekete szárfoltok, melyek hasonlítanak az erdei fülesbagoly keresztes foltjaihoz, sávolyok, tollszegések tarka rajzolatai bőven váltakoznak tollazatán; a válltollak egyrésze fehér, külső széle rozsdás, hegye erős, fekete szegéssel; csőre sötétbarna, szája, szemei sárgák, lábujjai barnák, karmai barnásszürkék, tövük világosabb. Nagysága és színezete bizonyos mértékben változó.*

Mértéke: H. 18–20,8; Sz. 11,5–12; F. 5–6,7; L. 2,3–3,1; Cs. 1,5–1,8 cm.

Közép- és Dél-Európában, úgy Észak-Afrikában honos. Nálunk több helyen előfordul, de minthogy nappal nem jár s általában igen rejtett életmódot folytat, nem tünik föl. Nagy-Czenk (Sopron m.) körül öregebb fasorokban a sikságban él; az Őrségben (Vasmegye) úgy Erdélyben előhegyekben, gyümölcsfákkal bővelkedő szőlőkben, szálerdőben. Találtam a Kis-Kárpátok szőlős, erdővel határos lankásain. A hegységek magasabb pontjain is előkerül s észleltem 1000 méternél magasabban a tenger színe fölött. Szelid, nem félős természetű, de meglátni nehezen lehet, mert tollazatának színezetével, alakjával oly remeken alakoskodik, hogy alig tudjuk valami kérges, mohos, csonka ágtól, görcstől megkülönböztetni. Leginkább még éles, fütyülő tjü, tyű, tyiü, tyiű, tyű, tyűj, tyűj hangja árulja el, melyet párosodáskor hajnalban és este folytonosan hallat. Májusban költ, faodvakba, szőlőházikók fülkéibe rakván le 3–5 gömbölyded, fehér tojását.

Tojásmérték: H. 29–31; Sz. 25,6–28 mm.

Egereket, főleg cziczkányokat, különböző rovarokat, tücsköket, szöcskéket eszik. Hasznos, kiméletet érdemlő madár.