# 40. NEM:
GODA.
LIMOSA Briss. 1760.

Csőrük aránytalanul – a csüdnél egyharmaddal hosszabb – megnyult, kissé felfelé hajló s kemény kis kanálszerű gombosodásban végződik; az orrlyukak a csőr tövéhez közel esnek, keskeny hasítékalakúak; a kávák oldalt majdnem végig csatornázottak; a láb hosszú, a külső és középujjnak tövét kis hártya köti össze, a belsőt és középsőt csupán csak bőrredő; a nálunk előforduló fajoknál leghosszabb az első evező; fark 12 tollú. Termetre nagyobbak, mint az utóbbi nemek, körülbelül erdei szalonka nagyságúak; főleg élő, zöld mocsárban, kaszálókon, vizes réteken élnek.