# 154. NEM:
RIGÓ.
TURDUS L. 1758.

Általában nagyobb, erősebb madarak, mint pl. a poszáták s az általánosan ismert énekes rigó magában egyesíti e nem jellemző jegyeit. Csőrük meglehetős erős, orma végig hajlott; a typikus fajoknál a 2-ik evező kevéssel rövidebb, mint a 3-ik vagy a 3. és 4-ik, melyek a szárny leghosszabb tollai, az első evező pedig rövidebb mind a nagy evezők fedői. A fark rövidebb a szárnynál vagy azzal egyforma hosszúságú, egyenes végű vagy kissé elkerekített. Némely fajok sötét színűek, rajzolat nélkül, vagy rajzolattal; másoknak alsó testét pettyezés, foltozás jellemzi. Szárnyuk alsó részén azonban soha sincs fehér csík. Erdőkben tartózkodnak, erős, tömött fészkeket építenek (van köztük faj, mely fészke belsejét sárral tapasztja), kékes vagy kékeszöldes alapszínű, feketén, sötét- és vörösbarnán foltozott tojásokat tojnak.