# A KONTYOS RÉCZE.
Fuligula fuligula (L.) 1758.

[Anas fuligula L. – Anas cristata RAY. – Anas colymbis PALL. – Anas scandiaca GM. – Anas latirostra BRÜNN. – Anas notata DAUD. – Anas leucotis HERM. – Anas arctica LEACH. – Aythya fuligula BOIE. – Nyroca fuligula FLEMM. – Fuligula cristata STEPH. – Fulix cristata SWIN. – Fuligula patagiata, Platypus fuligulus BRHM.]

Népies nevei: búbos-, bóbitás récze; bébicz récze (Velenczei tó), tarajos rucza; bugár (B.-Csaba.).

Jegyei: előbbinél valamivel kisebb; a gácsér homloktollazata meghosszabbodott, tarkójából pedig hosszú, finom foszlott tollakból való bóbita csüng alá, mely a tojónál és a fiataloknál kicsiny; szárnytükre fehér, alul fekete szegéssel; csőr elől széles, kék, a köröm vagy a tő (fiataloknál, tojónál) fekete; szem czitromsárga, fiataloknál világosszürke; lábak ólomkékesek, úszóhártyák feketék.

Leirása. Gácsér dísztollazatban: fej, nyak, begy, mell és hát, farkalja és farkcsikja, szárnyak – a tükör kivételével – feketék, a fej és konty azonban kékes ibolyaszínű, a váll hosszú tollai pedig hegyük felé zöldes fényűek; a hát tűhegynyi finom fehér pontocskákkal behintett; alsó test fénylő fehér, csak a has alsó felén van némi finom szürkés harántsávozás nyoma. A tojó hasonlít az előbbi faj tojójához, csőrtöve körül azonban a fehérség kisebb, rozsdásabb; az alsó farkfedőkön pedig a fehér szín túlnyomóbb a szürkésbarnánál, háta egyszínűbb.

Mértéke: H. 38–40; Sz. 20–21,4; F. 5–6,5; L. 2,7–3,8; Cs. 4,2–4,4 cm.

Európa és Ázsia északi részeiben költ. Norvégiában egyesek a 70° ész. szél. alatt is előfordulnak; az 50° ész. szél.-nél délebbre nem fészkel. Őszszel délre költözködik s lemegy Dél-Európába, Afrikába. Nálunk októberben és márczius végén, ápril elején mutatkozik s nagyobb tóságainkon többnyire csapatosan, más réczék közé vegyülve, a tisztásokat keresi föl. Életmódjában hasonlít az előbbi fajhoz.