# XI. REND.
ÜLDÖGÉLŐK.
INSESSORES.

Termetükhöz képest lábuk aránylag kicsiny és sajátságos alkotású, s így leginkább az ágakon való megkapaszkodásra alkalmas. Csüdjük rendesen rövidebb vagy oly hosszú, mint a középujj, elől vértezett, hátul csupasz vagy kis pajzsokkal borított; lábujjaik gyengék, ritkán egészen szabadok, többnyire tőfelükön részben összenőttek; a hátulsó karom általában a leggyengébb, kivételesen erősebb; a szárnyak különböző alakúak, de az első evező sohasem a leghosszabb; az összecsukott szárny elsőrendű evezői csak kevéssel hosszabbak, mint a másodrendűek, legnagyobb a különbség a szalakótáknál; a fark többnyire 10 vagy 12 tollú s változó alakú, hosszúságú; csőrük is igen különböző, leggyakrabban aránylag hosszú s kemény. Lábalkatuknál fogva helyváltoztatásnál főleg szárnyaikhoz folyamodnak, mert ugrálni az ágakon vagy a földön lépkedni csak ügyetlenül birnak. Hangjuk többnyire rikácsoló, vagy sajátságosan hupogó, élesen rikkantó, bugybogó. Leginkább állati táplálékot esznek, egyes fajok kivételesen gyümölcsöt is.