# 130. NEM:
KERESZTCSŐRŰ.
LOXIA L. 1758.

Csőrük hosszú kampója, mely az alsó káván fölfelé, a fölsőn lefelé hajlik s egymást keresztezi, minden egyébb madártól megkülönbözteti őket. A fark jóval rövidebb a szárnynál. Czigánykodó életmódot folytatnak, feltűnnek ott, hol a fenyőmagvakban bő szüretet tarthatnak, itt költenek, még pedig időtől függetlenül, télen is; egész életök, tartózkodásuk alkalmazkodik táplálékuk helyi bőségéhez. Mozdulataik papagályszerűek.