# 148. NEM:
POSZÁTA.
SYLVIA Scop. 1769.

Első evező jóval rövidebb, mint a másodiknak fele, a 3–4-ik vagy a 2–3-ik leghosszabb; a csőr oldalt kissé összenyomott, tövén egyes kis serteszálak láthatók; a fark többnyire rövidebb, némelyeknél hoszszabb mint a szárny, vége kissé elkerekített vagy egyenes. Felül rendesen egyszínű szürkék vagy barnák, egyes fajoknál a fej világosabb, másoknál sötétebb, sapkás rajzolatú. Nem élnek csapatban, csak vonuláson verődnek össze táplálékuk megkeresésére; bokrokban, erdőkben tartózkodnak, sokat bujkálnak; a hazai fajok mind költözködők; a hímek kiváló szépen énekelnek; fészkeiket vastagabb és finomabb növényszálakból – néha szőrt, pókhálót is felhasználva – építik; tojásaik fehér vagy fehéres alapszínen, barnán és szürkén foltozottak.