# A TAVI CZANKÓ.
Totanus stagnatilis BECHST. 1803.

[Tringa guinetta PALL. – Glottis stagnatilis KOCH. – Iliornis stagnatilis, KAUP. – Totanus Lathami GRAY. – Tot. tenuirostris HORSF.]

Jegyei: egészben hasonló alaku, szinezetü mint a következő, csakhogy teste alig rigónagyságú (hosszabb nyakú), csőre s lábai is sokkal kisebbek, finomabbak.

Mértéke: H. 21–23; Sz. 13,7–14,6; F. 5,6–6,3; L. 4,8–5,5; Cs. 3,6–4,1 cm.

Eltérőleg a többi czankóktól, ez a faj nem az északi vidékeken, hanem a mérsékelt öv déli, főleg délkeleti részeiben költ. Olaszországban ritka, Dél-Oroszországban, Dél-Szibériában gyakoribb s egész az Ochotzki tengerig terjed. Nálunk úgy látszik előbb közönségesebb volt, újabban azonban czankóféléink közt határozottan ő a legritkább. Nem a nagy tavaknál, mint inkább kisebb pusztai tócsák táján szeret tartózkodni. Tojásait az Ecsedi lápon, Apajon, Csepelszigeten találták. Lövetett ugyan különböző mocsaras tájainkon, a Királyhágón túl is, de mindenütt csak szórványosan kerül elő. Láttam Temesmegyében az Aldunánál Kubin vidékén; a Fertőnél; Velenczei tónál – itt tíz év alatt csak 3–4-szer; Kis-Körénél (Hevesm.), de csak vonulás közben. 1896-ban CERVA FRIGYES Harasztinál, a Szúnyog pusztán, Bugyi község mellett, (Pestm.) találta sűrűbben fészkelve. Költési ideje május elejétől e hónap végéig tart, ritkán találhatni még június elején is friss fészekaljat. A fészek mocsarak, tócsák közelében, kissé magasabb száraz pontokon szokott lenni. Tojásai rozsdássárga vagy barnásfehér alapon hamuszürke ibolyásba játszó foltokkal, ibolyásbarna és feketés vonalkákkal, karczokkal, pontokkal, rajzolatokkal tarkítottak s hegyes körte alakúak. (XXXIX. tábla).

Tojásmérték: H. 35–41,5; Sz. 24,7–29 mm.

Költözködéskor, tavaszszal márczius végén és áprilisban jelentkezik, az országos közép nap szerint: április 8-án; de vonulása csak május elején ér véget. Őszszel augusztusban és szeptemberben távozik a Földközi tenger délibb vidékein át s Afrikában meglehetős délen – megfelelőleg Dél-Ázsiában – húzza ki a telet, sőt Ausztráliáig is elkalandoz. Hangja tjiát, tyiüt.