# XXXV. CSALÁD.
SARLÓSFECSKEFÉLÉK.
MICROPODIDAE.

Külsejökben, sőt némileg életmódjukban is, nagyon hasonlítanak a fecskékhez. Lényegesen különböznek azonban tőlük anatomiailag – s ezért nem sorozhatók a következő rendbe – kivált abban, hogy mellcsontjuk és karcsontjuk egészen más alkotású, egyébként pedig: hogy csak 10 farktolluk, 10 elsőrendű és 8 másodrendű evezőjük van; szájnyilásuk sokkal nagyobb; a lábuk is egészen más, mert az előreálló lábujjak majdnem egyforma hosszúak, teljesen szabadok, feltünő erős karmúak; a hátrafelé álló lábujj néha előre is vetélhető. Sarló alakú hosszú szárnyaikkal rendkívül sebesen repülnek s majdnem egész nap a levegőben mozognak, a földre soha sem szállnak; odvakban, üregekben – többnyire telepesen – költenek, kevés, hengeres idomú, fehér tojást raknak.