SZABÓ KÁROLY szerint (A magy. vezérek kora 28. l.) a turul név krónikáinkban hibásan áll, mert eredetileg curul volt. A sok másolás ferdítette el, mert a régi középkori oklevelekben és kodexeinkben a c és t közti különbség fel nem ismerhető. A curul pedig nem más, mint a mai karul, karoly, karvaly. Ebben SZABÓ KÁROLYnak tökéletesen igaza van, de azért a rejtélyes «koronás turulmadarat» természetrajzilag meghatározni ma már bajos. Mert a karvaly név sok tekintetben gyüjtőnév s a nép felfogása szerint öldöklő ragadozó madarat jelentett, csak utóbbi időben vonatkoztatták e nevet határozottan és következetesen az Accipiter nisus fajra. A turul tehát lehetett sas, héja, sólyom, karvaly, keselyű is. Valószinűleg nem is volt az bizonyos meghatározható faj, hanem a ragadozó madár typusát eszményítő madáralak. A ránk maradt rajzok nyomán valamely képzelt sas.