# XLI. CSALÁD.
SEREGÉLYFÉLÉK.
STURNIDAE.

Csőrük többnyire egyenes, hegyes; 1-ső evezőjük rövid, nem ér a 2-ik közepéig, sőt elkorcsosult; szárnyuk hegyes, rendesen a 2. és 3-ik evező leghosszabb; az orrlyukak szabadok, nincsenek tollal vagy sertékkel borítva; a csüd rendszerint rövidebb a középső ujjnál, ritkán valamivel hosszabb. Legtöbb ide tartozó faj a meleg égövet lakja; Amerikában azonban nem fordulnak elő. Nagy csapatokban szoktak járni, társasan fészkelni, még pedig többnyire faodvakban, sziklaüregekben s egyszínű kékes tojásokat rakni. Hangjuk érdes, bizonyos kellemesebb változásokkal.