# 153. NEM:
FÜZIKE.
PHYLLOSCOPOS Boie. 1826.

Kicsiny, gyenge, karcsú termetű madárkák. Főszínük zöldes, sárgás, többnyire rajzolat nélkül, csak szemsávolyuk – a külföldieknek néha szárnycsikjuk is – van. A csőr hegye kissé oldalt összenyomott, töve azonban lapított, de nem széles; az 1-ső evező jóval rövidebb, mint a 2-iknak fele, néha még a nagy evezők fedőtollai is hosszabbak nálánál. Az egyes fajok megkülönböztetésénél a szárnyalak, az evezők viszonylagos hossza fontos. A fark gyengén kivágott. Lábak gyengék, finomak. Leginkább a fák koronáiban tartózkodnak s itt azt a szerepet játszák, a mit a poszáták a bokrokban. Fészköket azonban a földre vagy alacsony bozótba rakják s a kemenczealakúan építik; tojásaik fehér alapon, vörösbarnán, finoman pettyezettek s czinege tojásokhoz hasonlítanak.