# II. CSALÁD.
VÖCSÖKFÉLÉK.
COLYMBIDAE.

Testük jókora kacsa, vagy kis lúd nagyságú, alul lapos; csőrük egyenes, nyujtott, hegyes, erős; a felső káva kissé lefelé, az alsó káva hegye felfelé, vagy mint a kettő hegye felfelé hajló; orrlyukaik hasítékalakúak; szárnyuk rövid, hegyes, kemény tollú, az első evező elcsenevészedett; teljes vagy hasadt úszólábuk van; az előre álló három lábujj legszélsőbbjei leghosszabbak, a belsők legrövidebbek, az első (hátulsó) lábujjon kis úszóhártya van, miáltal lebbentyűs; a karmok inkább laposak; a csüd oldalt erősen laposra nyomott s egészen a testvégből szolgál ki; a fark igen rövid. Szinte kizárólag a vízben élnek, kitünő úszók, bukók, de jó repülők is, a szárazon esetlenek, ugrándozva mint a béka, szétvetett lábbal mozognak s testüket alig, vagy csak rosszul tudják egyenesen tartani; mindig édesvizű tavakon, tócsákon vagy azok partjain költenek, még a tengereken élők is. Tollazatuk kor és évszak szerint változó, nagyságuk egyénileg is meglehetősen változó.