# A FÜSTÖS RÉCZE.
Oedemia fusca (L.) 1758.

[Anas fusca L. – Anas fuliginosa BECHST. – Fuligula fusca BP. – Melanitta fusca BOIE. – Oidemia fusca FLEMM. – Oedemia megapus BRHM. – Platypus fuscus BRHM.]

Népies neve: fekete récze, ennek is meg a következőnek is.

Jegyei: házi récze nagyságú, de zömökebb; a gácsér dísztollazatban egészen fekete, csak szárnytükre s a szem alatt levő foltocska fehér; csőre sárgásvörös ormán és szélein fekete; lábai vörösek, az izületek és úszóhártyák feketék. A tojó kormos barnásszürke, fehéresen áttetsző alapon, szeme előtt és mögött fehér foltok; lábai olajzöldes sárgásbarnák; csőre zöldesfekete. Ugyanilyen, kevés különbséggel, a gácsér nyári tollazata.

Mértéke: H. 51–53; Sz. 25–28; F. 7,5–9,5; L. 3,3–4,5; Cs. 4–4,6.

Nálunk ez a récze is ritkább jelenség, bárha majdnem minden őszszel kerül egy-kettő vizeinken. Lövetett a Fertőn, Velenczei tavon, Balaton mellett, Heves-, Pest-, Alsó-Fehér-, Torda-Aranyos megyékben. Leginkább október és november hónapokban mutatkozik. A Velenczei tavon azonban 1898 augusztus 18-án elevenen fogtak egy teljesen kiszinezett gácsért; valószinüleg tavasz óta, sebzetten maradt vissza. Igazi hazája a magas észak, különösen Szibéria; Izlandon és Grönlandon nem fordul elő.