# 1. A táplálék megszerzése.

Az élet megmaradása legelső sorban a táplálkozástól függ.

A gőzgép sem mozdul, míg a kazánba vizet s alája szenet nem rakunk s ezt meg nem gyujtjuk; míg tehát gőz nem fejlődik, melynek feszítő ereje a dugattyúkra hatva, a hajtó karokat mozgásnak nem indítja.

Az éhség érzete eledelszerzésre kényszeríti az állatot, tehát a madarat is, s hogy élelemhez jusson, ezt legelőbb is észre kell vennie, esetleg már előbb keresnie is, s azután megszereznie, érte mennie.

A nagyobb mozgékonyság a szellemi tulajdonságokkal karöltve jár s ezért a madarak szellemileg sokkal magasabb fokon állanak, mint a csúszómászók, sőt mint igen sok emlős. Központi idegrendszerök igen tökéletes.

Az agyvelő nemcsak tömege, hanem alkata szerint is hasonlít a nagy csúszómászók agyához; a koponyaüreget egészen kitölti, egyeseknél azonban fejlődöttebb, mint bizonyos emlősöké. A csíz agya aránylag súlyosabb, mint az emberé. A nagy agyvelő féltekéin nincsenek meg azok a tekervények, melyek az emlősökéin; a középagy felülről nem látható s a kis agyon haránt mélyedéseket vehetünk észre.

Az érzékek közül, mint látni fogjuk, leginkább a látás van kifejlődve; legrosszabbul az izlelés.