# 6. NEM:
HALFARKAS.
STERCORARIUS Briss. 1760.

Csőrük és lábaik sötétszínűek; orrlyukaik a csőr előrészén; a láb vértezése pikkelyszerű, érdes; a karmok ragadozó madárra emlékeztetnek, erősek, hajlottak, hegyesek, különösen a belső ujj nagy karmú; a fark középső két tolla meghosszabbodott; színezetök barnás, fehér igen kevés vagy nincs is tollazatukon; kisebb sirályokat megtámadnak, zsákmányukat elrabolják, apróbb emlősöket, madarakat, tojásokat is pusztítanak. Valóságos sirály külsejü ragadozó madarak. Ha sirályok közt egy sötétbarna, fürgébb reptű, látszólag szintén sirálynak tartható madarat látunk ősz idején vizeinknél, majdnem bizonyosra vehetjük, hogy ez halfarkas. Nálunk kiszínezett öreg példányok csak ritkán, többnyire fiatalok kerülnek.